CELEX: 32012D0385
Language: sk
Date: 2012-07-12 00:00:00
Title: 2012/385/EÚ: Vykonávacie rozhodnutie Komisie z  12. júla 2012 , ktorým sa mení a dopĺňa rozhodnutie 2009/12/ES, ktorým sa povoľujú metódy klasifikácie jatočných tiel ošípaných v Dánsku [oznámené pod číslom C(2012) 4712]

14.7.2012   
            
            
               SK
            
            
               Úradný vestník Európskej únie
            
            
               L 186/36
            
         VYKONÁVACIE ROZHODNUTIE KOMISIE
   z 12. júla 2012,
   ktorým sa mení a dopĺňa rozhodnutie 2009/12/ES, ktorým sa povoľujú metódy klasifikácie jatočných tiel ošípaných v Dánsku
   [oznámené pod číslom C(2012) 4712]
   (Iba dánske znenie je autentické)
   (2012/385/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 43 písm. m) v spojení s jeho článkom 4,
   keďže:
   
               (1)
            
            
               Rozhodnutím Komisie 2009/12/ES (2) sa povolilo používanie šiestich metód klasifikácie jatočných tiel ošípaných v Dánsku.
            
         
               (2)
            
            
               Dánsko uviedlo, že vzhľadom na vývoj novej verzie automatického prístroja AutoFom s názvom „verzia III“ by bolo žiaduce, aby sa zaviedlo používanie a kalibrácia tohto prístroja na dánskych bitúnkoch. Z uvedeného dôvodu je nutné získať vzorec pre túto novú metódu.
            
         
               (3)
            
            
               Dánsko požiadalo Komisiu o povolenie používať túto novú metódu klasifikácie jatočných tiel ošípaných na svojom území a prostredníctvom protokolu stanoveného v článku 23 ods. 4 nariadenia Komisie (ES) č. 1249/2008 z 10. decembra 2008, ktorým sa ustanovujú podrobné pravidlá uplatňovania stupníc Spoločenstva pri klasifikácii jatočných tiel hovädzieho dobytka, ošípaných a oviec a nahlasovaní ich cien (3), predložilo podrobný opis skúšobnej rozrábky, pričom uviedlo zásady, na ktorých je táto metóda založená, výsledky skúšobnej rozrábky a rovnicu použitú na hodnotenie percentuálneho podielu chudého mäsa.
            
         
               (4)
            
            
               Na základe preskúmania tejto žiadosti sa dospelo k záveru, že podmienky povolenia tejto metódy klasifikácie sú splnené. Táto metóda klasifikácie by sa preto mala v Dánsku povoliť.
            
         
               (5)
            
            
               Rozhodnutie 2009/12/ES by sa preto malo zodpovedajúcim spôsobom zmeniť a doplniť.
            
         
               (6)
            
            
               Úpravy prístroja ani metód klasifikácie by sa nemali umožniť, kým ich Komisia vykonávacím rozhodnutím výslovne neschváli.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO ROZHODNUTIE:
   Článok 1
   Rozhodnutie 2009/12/ES sa mení a dopĺňa takto:
   
               1.
            
            
               V článku 1 sa dopĺňa toto písmeno g):
               
                           „g)
                        
                        
                           prístroj ‚Automatic ultrasound instrument (AutoFOM III)‘ a s ním súvisiace metódy posudzovania podrobne opísané v časti 7 prílohy.“
                        
                     
         
               2.
            
            
               Príloha sa mení a dopĺňa v súlade s prílohou k tomuto rozhodnutiu.
            
         Článok 2
   Toto rozhodnutie je určené Dánskemu kráľovstvu.
   
      V Bruseli 12. júla 2012
      
         
            Za Komisiu
         
         Dacian CIOLOȘ
         
            člen Komisie
         
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 6, 10.1.2009, s. 83.
   
      (3)  Ú. v. EÚ L 337, 16.12.2008, s. 3.
   
      PRÍLOHA
      V prílohe k rozhodnutiu 2009/12/ES sa dopĺňa táto časť 7:
      
         „Časť 7
         
         AUTOMATIC ULTRASOUND INSTRUMENT (AutoFOM III)
         
                     1.
                  
                  
                     Pravidlá stanovené v tejto časti sa uplatňujú v prípade, že sa klasifikácia jatočných tiel ošípaných vykonáva pomocou prístroja známeho ako ‚AutoFOM III‘.
                  
               
                     2.
                  
                  
                     Tento prístroj je vybavený šestnástimi ultrazvukovými meničmi (Carometec A/S) s frekvenciou 2 MHz s 25 mm operačnou vzdialenosťou medzi meničmi. Ultrazvukové údaje pozostávajú z meraní hrúbky chrbtovej slaniny, hrúbky svaloviny a súvisiacich parametrov. Výsledky meraní sa prostredníctvom počítača prevedú na odhadovaný podiel svaloviny.
                  
               
                     3.
                  
                  
                     Podiel svaloviny jatočného tela sa vypočíta podľa tohto vzorca:
                     Ŷ = 72,05017 – (1,31831 × R2P5) – (0,37231 × R2P10) – (0,36672 × R2P11) + (0,03146 × R3P3) + (0,05058 × R3P5) – (0,02641 × R4P8) – (0,06667 × R4P10) – (0,27698 × R4P11),
                     kde:
                     Ŷ= je odhadovaný podiel svaloviny jatočného tela v percentách,
                     R2P5, R2P10, R2P11, R3P3, R3P5, R4P8, R4P10 a R4P11 – sú premenné merané prístrojom AutoFOM III.
                  
               
                     4.
                  
                  
                     Body merania sú opísané v časti II protokolu, ktorý Dánsko predložilo Komisii v súlade s článkom 23 ods. 4 nariadenia Komisie (ES) č. 1249/2008 (1).
                     Vzorec platí pre jatočné telá s hmotnosťou od 50 do 110 kg.
                  
               
      
         (1)  Ú. v. EÚ L 337, 16.12.2008, s. 3.“